சீக்குவல் என்பதால் முந்தைய பகுதிகளில் `நடந்தது என்ன' என்பதை வாய்ஸ் ஓவரிலோ, டைட்டில் கார்டிலோ எடுத்துச் சொல்லியிருக்கலாம். எடுத்த எடுப்பில் படத்தை ஆரம்பித்தது, முந்தைய பகுதிகளைப் பார்க்காதவர்களுக்கு, கண்ணைக் கட்டி காட்டில் விட்ட கதையாய் ஆகிவிட்டது. மூன்று பகுதிகளையும் நன்றாகக் கவனித்தால் பிரமாண்டத்தைப் படிப்படியாகக் காணலாம். முதல் பகுதி ஏற்படுத்தும் சுவாரஸ்யம், அடுத்தடுத்து வந்த இரு பகுதிகளிலும் மிஸ்ஸிங். முதல் பகுதியிலேயே ஒட்டுமொத்த கதையினையும் சொல்லிவிட்டு, அடுத்தடுத்து வந்த இரு பகுதிகளிலும் நடக்கும் சிறு பிரச்னைகளை லூப் ஹோலாகப் பயன்படுத்தி கதையினை நகர்த்தியது மட்டுமே ஏமாற்றம். கிளைமாக்ஸில் `விக்கட்' நிறுவனத்தை ஒழித்துக்கட்டியது ஓகே. ஆனால், அத்தனை இழப்புகளை உண்டாக்கிய நோய்க்கு மருந்தைக் கண்டுபிடித்தார்களா என்பது கேள்விக்குறியாகவே முடிந்துவிட்டது. வெவ்வேறு இடங்களிலும் பயணிக்கும் கதையினை நீளமாகத்தான் எடுக்கமுடியும். என்றாலும், எடிட்டிங்கில் கவனம் செலுத்தி இன்னும் படத்தைச் சுருக்கியிருக்கலாம். இன்ட்ரோவில் இடம்பெற்ற ஸ்டன்ட் காட்சி, 'ஃபாஸ்ட் அண்ட் ஃப்யூரியஸ்' படத்தை நினைவுபடுத்தியது. முடிவில், ஆரம்பத்தை யோசித்துப் பார்த்தால், பல முடிச்சுகள் அவிழ்க்காமலேயே போயிருக்கும்.